Tliet irġiel inħelsu minn akkużi li ħadu l-liġi b’idejhom meta serqu għodda mingħand dak li kien l-imgħallem tagħhom wara li naqas milli jħallashom. Huma nħelsu mill-akkużi li nġiebu kontrihom wara li dawn kienu ddikjarati preskritti. Għall-ewwel, Samuel Schembri ta’ 49 sena minn Ħaż-Żebbuġ, George Debono ta’ 41 sena minn Ħal Qormi u Brian Baguley ta’ 34 sena mill-Mosta kienu akkużati b’serq, iżda l-akkużi nbidlu matul il-każ u ġew akkużati li ħadu l-liġi b’idejhom. Il-Maġistra Doreen Clarke innotat li l-akkuża li ħadu l-liġi b’idejhom kienet preskritta. Fil-fatt waqt li r-reat seħħ f’Awwissu tal-2011, l-akkużi nbidlu aktar minn sentejn wara u għalhekk ma setgħux jinstabu ħatja. Għall-akkużati dehru Edward Gatt u David Camilleri.